Reacția lui Bogdan Lobonț după încă o înfrângere a Rapidului în Liga 1! Ce spune de protestul fanilor
CFR Cluj a învins-o pe Rapid cu scorul de 3-2 (2-1), duminică seara, pe teren propriu, într-un meci din etapa a opta a play-off-ului Superligii.
La finalul meciului, Bogdan Lobonț, antrenorul interimar al giuleștenilor și-a exprimat dezamăgirea pentru rezultat, punctând faptul că jucătorii să ar fi obținut mai mult dacă ar fi fost mai atenți la unele faze.
Întrebat despre protestul fanilor, "Lobi" și-a exprimat convingerea că aceștia vor reveni alături de echipă chiar dacă au ales să nu facă astăzi deplasarea la Cluj.
"Ce explicații mai pot fi. Am ratat cât pentru cinci meciuri, plus penalty ratat. Mai multă atenție la finalizare și sunt convins că putem obține mai mult. Dezamăgirea rămâne, continuăm să consolidăm și vor veni și victoriile, sunt convins de acest lucru.
Absolut orice influențează mentalul unei persoane, cu atât mai mult al jucătorilor de pe teren. Trebuie să ne concentrăm mai mult la acest lucru și vom ieși cu siguranță din această situație, pentru că avem toate capacitățile să o facem.
Suporterii au fost și sunt alături de noi, chiar dacă nu au făcut deplasarea la Cluj. Ne susțin în continuare, e normal să fie și ei dezamăgiți, dar totul ține de noi să ieșim din această situație.
Trebuie să continuăm să facem ceea ce am făcut bine. Trebuie să fim mai atenți la finalizare, asta rămâne de făcut. Trebuie să lucrăm mult mai mult la tot ce înseamnă echipă", a spus Bogdan Lobonț la finalul meciului.
CFR Cluj - Rapid 3-2
Golurile partidei au fost marcate de Daniel Bîrligea (20'), Philip Otele (30', 56'), respectiv Ermal Krasniqi (16'), Borisav Burmaz (60').
CFR a bifat a treia sa victorie consecutivă şi ocupă locul secund în clasament.
Rapid este în continuare singura echipă fără victorie în play-off, fază în care a obţinut un singur punct.
În meciurile directe din sezonul regulat, Rapid s-a impus cu 3-1 acasă şi cu 1-0 în deplasare, iar CFR le-a câştigat pe cele două din play-off, cu 4-1 la Bucureşti şi 3-2 în Gruia.
Urmăriți SPORT.RO și pe Google News